বাদশাহশাসিত জর্ডানে মুসলিম ব্রাদারহুডের রাজনৈতিক সংগঠন ইসলামিক অ্যাকশন ফ্রন্ট বৃহত্তম রাজনৈতিক দল হিসেবে আবির্ভূত হয়েছে। অ্যাকশন ফ্রন্টের চাপে বাদশাহর বেশ কিছু রাজনৈতিক সংস্কারের পদক্ষেপ নিতে হয়েছে। মরক্কোয়ও জাস্টিস অ্যান্ড ডেভেলপমেন্ট পার্টি (পিজেডি) ২০১১ সালের নির্বাচনে সংখ্যাগরিষ্ঠ আসনে বিজয়ী হয়ে সরকার গঠন করেছে। যদিও দেশটিতে পার্লামেন্ট ও নির্বাচিত জনপ্রতিনিধিদের চেয়ে বাদশাহ অনেক বেশি ক্ষমতাবান। কুয়েতে ইসলামপন্থী রাজনৈতিক দলগুলো ঐক্যবদ্ধভাবে আরো রাজনৈতিক অধিকারের জন্য আন্দোলন করছে। দেশটিতে সালাফি ও ব্রাদারহুড সম্মিলিতভাবে সর্বশেষ নির্বাচন বর্জন করেছে। কুয়েতের আমির রাজনৈতিক শক্তি হিসেবে ব্রাদারহুডকে চ্যালেঞ্জ হিসেবে দেখছেন। লিবিয়ায়ও গাদ্দাফির পতনের পর মুসলিম ব্রাদারহুড বৃহত্তম রাজনৈতিক শক্তি হিসেবে পার্লামেন্টে প্রতিনিধিত্ব করছে। আরব অঞ্চলে ব্রাদারহুডের এই রাজনৈতিক উত্থানকে এখনকার শাসকরা ভীতির চোখে দেখছে। মিসরের ব্রাদারহুডকে ক্ষমতাচ্যুত ও সেনাশাসনকে সমর্থন দেয়া হচ্ছে এ কারণে।